REGOLAMENT TAL-KUMMISSJONI (KE) Nru 448/2005
tal-15 ta' Marzu 2005
li jemenda r-Regolament tal-Kunsill (KEE) Nru 3880/91 dwar is-sottomissjoni ta’ l-istatistiċi nominali tal-qabdiet mill-Istati Membri li jipprattikaw is-sajd fil-Grigal ta’ l-Atlantiku
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KEE) Nru 3880/91 tas-17 ta’ Diċembru 1991 dwar is-sottomissjoni ta’ l-istatistiċi nominali tal-qabdiet mill-Istati Membri li jipprattikaw is-sajd fil-Grigal ta’ l-Atlantiku (1), u l-aktar l-Artikolu 2(3) tiegħu,
Billi:
(1)
Fil-laqgħa annwali li nżammet f’Novembru 2002 il-Kummissjoni tas-Sajd tal-Grigal ta’ l-Atlantiku (NEAFC) kienet irrakkomandat li, bil-ħsieb li titjieb it-tmexxija tal-ħażniet ta’ ħut fl-ibħra internazzjonali li għandha taħt il-ġurisdizzjoni tagħha, l-aġenziji internazzjonali responsabbli għall-ġbir u l-kompilazzjoni ta’ l-istatistiċi tal-qabdiet għandhom ikunu mitluba jimplimentaw sub-diviżjoni xierqa ta’ l-oqsma statistiċi.
(2)
Il-Grupp ta’ Ħidma tas-Sajd fl-Ibħra Fondi tal-Kunsill Internazzjonali għall-Esplorazzjoni tal-Baħar (ICES) kien irrakkomanda s-sub-diviżjoni tad-diviżjonijiet statistiċi tal-Grigal ta’ l-Atlantiku biex ikun identifikat aħjar is-sajd ta’ qiegħ il-baħar.
(3)
Id-deċiżjoni tal-Kummissjoni Internazzjonali tas-Sajd tal-Baħar Baltiku biex jitmexxew aħjar il-ħażniet tad-diviżjoni 28 tal-Baħar Baltiku bħala żewġ taqsimiet separati titlob id-disponibbiltà ta’ statistiċi għal dawn iż-żewġ taqsimiet.
(4)
L-ICES, waqt li jaġixxi fuq il-parir tal-Kumitat Konsultattiv tagħha għat-Tmexxija tas-Sajd, għalhekk talab lill-Organizzazzjoni ta’ l-Ikel u l-Agrikoltura tal-ĠM (FAO) biex din tagħmel bidliet fil-kwestjonarju tagħha Statlant 27A billi titlob lill-awtoritajiet nazzjonali jissottomettu statistiċi aktar dettaljati għall-qabdiet f’ċerti ibħra tal-Grigal ta’ l-Atlantiku.
(5)
Il-miżuri pprovduti f’dan ir-Regolament jaqblu ma’ l-opinjoni tal-Kumitat Permanenti ta’ l-Istatistiċi Agrikoli li kien imwaqqaf permezz tad-Deċiżjoni tal-Kunsill 72/279/KEE (2),
ADOTTAT DAN IR-REGOLAMENT:
Artikolu 1
L-Annessi II u III għar-Regolament (KEE) Nru 3880/91 qed jinbidlu bl-Annessi I u II għal dan ir-Regolament rispettivament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jgħodd direttament fl-Istati Membri kollha.
Magħmul fi Brussel, nhar il-15 ta' Marzu 2005.